Poul Erik Christensen (RV), 2007-03-02:
I den radikale ordførers fravær skal jeg læse dennes ordførertale.
Det er et stort projekt, som Folketinget sætter gang i med dette lovforslag – så stort, at alle partier skylder sig selv og deres vælgere at gå til værks med grundighed og forsigtighed i vurderingerne af både anlæg, økonomi og organisering.
Der skal imidlertid ikke herske tvivl om, at Det Radikale Venstre ser store muligheder i at udbygge metroen i København, og vi skal derfor som forligspartner gå positivt ind i det kommende lovarbejde.
Transportsektoren skal bidrage til løsningen af de alvorlige klimaproblemer, og den kollektive trafik skal styrkes, hvis det skal lykkes.
Hvis den nye metro skal blive en succes og gerne en betydelig større succes end de første tre etaper, kræver det imidlertid også en konstruktiv, kritisk politisk behandling.
Mest afgørende er det, at vi får den nye OTMmodel på bordet og får lavet kørsler, der kan give os et seriøst fingerpeg om, hvor vi står med hensyn til passagerantal, både i forhold til den gamle metro og i forhold til Cityringen.
Det er helt afgørende for Det Radikale Venstre, at vi ikke igen havner i en situation, hvor vi får under halvdelen af de passagerer, som vi troede var helt afgørende, men at de 15 mia. kr., vi skyder i metroen, fører til væsentlig flere passagerer i den kollektive trafik, i modsætning til hvad vi har oplevet med de første etaper af metroen.
Det er præcis også grunden til, at vi Radikale under forhandlingerne lagde vægt på, at vi allerede i år får en samlet trafikplan for Sjælland, så vi netop kan sikre fødelinjerne til metroen og sikre en sammenhæng i trafikinvesteringerne.
Hvis det virkelig skulle vise sig, som flere rygter i pressen har antydet, at den nye OTMmodel ligger 30 til 50 pct. under den passagerprognose, vi havde, da vi indgik aftalen, er det efter vores opfattelse en meget alvorlig situation, der kræver nye økonomiske beregninger og nye forhandlinger om en ny metroaftale.
For selvfølgelig kan vi forlænge tilbagebetalingsfristen nogle år, og selvfølgelig kan Københavns Havn ad åre opskrives i værdi, men hvis vi kun kan forvente halvdelen af de passagerer, vi troede, så er det et alvorligt usundhedstegn for projektet, og så bliver vi nødt til at kigge grundigt på, hvordan vi kan få flere passagerer, også selv om det måtte betyde en forsinkelse af projektet.
Vi bliver også nødt til at kigge på, om vi kunne få endnu flere passagerer ved at bruge de mange penge på en anden måde i den kollektive trafik.
For selv om det sikkert godt kan lade sig gøre at bygge en metro, der kan hænge sammen økonomisk uden nogen passagerer overhovedet, så er det altså for passagerernes skyld, at vi bygger den.
Vi tror fra radikal side, at det meget vel kan vise sig, at en forudsætning for at kunne bygge metro med mening er massive og offensive investeringer i forbedringer af jernbanetrafikken til og fra København, bedre koordination med busser og måske også udbygning med letbane i Ring 3 eller 4.
Ellers fremstår den kollektive trafik samlet simpelt hen ikke attraktiv nok, men det vil jo alt sammen vise sig.
Sammenfattende ser Det Radikale Venstre altså frem til en spændende og konstruktiv lovgivningsproces.
Den skal være grundig, og den skal være fordomsfri.
Det er ikke en naturlov, at der skal komme en Cityring i København, men vi håber meget, at det vil vise sig at give god mening, at Folketinget lovgiver om netop denne metro.